Cadillac XTS

Διαθεσιμότητα

Επίσημα διατίθεται στις Ηνωμένες Πολιτείες, στον Καναδά, στο Μεξικό, στην Κίνα και στη Μέση Ανατολή (εκτός του Ισραήλ), και μόνο σε αριστεροτίμονη έκδοση. Σε όλα αυτά τα κράτη, η XTS αντικατέστησε, επίσης, την DTS στον ρόλο της ναυαρχίδας της Cadillac και γενικότερα του ομίλου της General Motors. Τον Απρίλιο του 2015, ωστόσο, παρουσιάστηκε και ένα ακόμα μεγαλύτερο αυτοκίνητο, υπό την ονομασία Cadillac CT6, που ανέλαβε επίσημα τον ρόλο του κορυφαίου μοντέλου της. Και τα δύο μοντέλα ωστόσο, XTS και CT6, θα διακοπούν σύντομα (η XTS τον Οκτώβριο του 2019 και η CT6 τον Ιανουάριο του 2020) χωρίς να υπάρξει διάδοχος για την CT6, παρά μόνο για την XTS, καθώς ο μητρικός όμιλος της General Motors, όπως επίσης και η αντίπαλη Ford, στρέφονται προς τα ολοένα και πιο δημοφιλή SUV, crossover και pick-up.
Με συνολικό μήκος 5,13 μέτρα, η XTS τοποθετήθηκε ανάμεσα στις προκατόχους Cadillac DTS (5,27 μέτρα) και Cadillac STS (4,99 - 5 μέτρα), που είχαν αποσυρθεί από την παραγωγή 1 χρόνο πριν εισαχθεί η XTS. Αρχικά, είχε ανακοινωθεί ότι υπήρχε μια πιθανότητα για εξαγωγή της XTS και στην Ευρώπη, αλλά τελικώς δεν συνέβη ποτέ κάτι τέτοιο επίσημα.

Αισθητική

Η αισθητική της XTS βασίστηκε στο πρωτότυπο Cadillac XTS Platinum, που είχε παρουσιαστεί επίσημα στο κοινό τον Ιανουάριο του 2010, αν και είχε αποκαλυφθεί στους δημοσιογράφους στις 11 Αυγούστου 2009, ενώ σύντομα έγινε γνωστό ότι επρόκειτο να αντικαταστήσει την Cadillac DTS και την κάπως μικρότερη Cadillac STS ταυτόχρονα. Το αρχικό πρωτότυπο ήταν αποκλειστικά τετρακίνητο και έφερε έναν κινητήρα 3.6 λίτρων V6, με υβριδική τεχνολογία, ισχύος 350 ίππων, όπως εκτιμήθηκε τότε επίσημα.
Σχεδιαστικά, τόσο η XTS Platinum όσο και το σχεδόν πανομοιότυπο μοντέλο παραγωγής, ακολούθησαν την νέα σχεδιαστική φιλοσοφία για τον 21ο αιώνα, που ονομάζεται «Αrt and Science» (Τέχνη και Επιστήμη), με τα χαρακτηριστικής αισθητικής κάθετα εμπρός και πίσω φώτα. Η εξωτερική και εσωτερική αισθητική και των δύο μοντέλων, διαμορφώθηκε από την Κριστίν Παρκ (Christine Park), που είναι η επικεφαλής του σχεδιαστικού τμήματος της Cadillac, ενώ οι τελικές πινελιές στην εξωτερική αισθητική του μοντέλου παραγωγής μπήκαν από τον Tim Kozub. Το συνολικό αποτέλεσμα και των δύο σχεδιαστών, απέσπασε τότε άκρως θετικά σχόλια. Ιδιαίτερα η μεγάλη και δυναμική γρίλια συμβάλλει στη βελτίωση της αεροδυναμικής και, μαζί με το επιθετικό προφίλ και τα έντονα προεξέχοντα πίσω φώτα, δημιουργεί ένα εξαιρετικά δυναμικό σύνολο.

Συγγενικά μοντέλα

Η Cadillac XTS βασίζεται στην πλατφόρμα Super Epsilon, μια μακρύτερη εκδοχή της πλατφόρμας Epsilon II, η οποία αναπτύχθηκε από τη γερμανική Opel και πρωτοεμφανίστηκε το 2008, με το λανσάρισμα του Opel Insignia. Στο ίδιο πάτωμα με το Insignia βασίζονται το Buick Regal, που εισήχθη το 2009 στην Κίνα, και από το 2011 και στη Βόρεια Αμερική, η δεύτερη γενιά του Buick LaCrosse, που κυκλοφόρησε το 2010, και η δεύτερη γενιά του Saab 9-5, που κυκλοφόρησε επίσης το 2010. Ειδικότερα η μακρύτερη εκδοχή Super Epsilon, εκτός της Cadillac XTS, αποτέλεσε τη βάση και για το Chevrolet Impala δέκατης γενιάς, που εισήχθη στις Ηνωμένες Πολιτείες στις 4 Μαρτίου 2013 και αναμένεται να αποσυρθεί από την παραγωγή τον Ιανουάριο του 2020 χωρίς διάδοχο.

Κινητήρες

Στη Βόρεια Αμερική και στη Μέση Ανατολή, η Cadillac XTS παραγωγής αρχικά προσφερόταν με έναν μόνο V6 κινητήρα, τον LFX, με κυβισμό 3.564 cm³ (217 κυβικές ίντσες), ο οποίος προήλθε από τη βασική έκδοση της Chevrolet Camaro 5ης γενιάς και συνδυάζεται με 6-τάχυτο αυτόματο κιβώτιο. Η ισχύς του στην Cadillac XTS έχει ρυθμιστεί στους 300 hp (220 kW) στις 6.800 στροφές το λεπτό και η ροπή είναι 358 N·m (264 lb·ft) στις 5.300 στροφές το λεπτό, με την επιτάχυνση 0-60 mph (0-97 km/h) να έρχεται σε 7 δευτερόλεπτα, ενώ η τελική ταχύτητα περιορίζεται ηλεκτρονικά στα 138 mph (222 km/h). Το μοντέλο διατίθεται ως μπροστοκίνητο ή 4-κίνητο, ανάλογα με την επιλογή του πελάτη.
Από την σεζόν του 2014, στα κράτη αυτά, προστέθηκε μια ισχυρότερη εκδοχή του κινητήρα LFX, ο LF3, με διπλό turbo, ο οποίος έκανε ντεμπούτο ταυτόχρονα και στην Cadillac CTS. Ειδικά στην XTS Vsport, όπως λέγεται η έκδοση, αποδίδει ισχύ 410 hp (313 kW) στις 5.750 στροφές το λεπτό και ροπή 583 N·m (430 lb·ft) στις 3.500 - 4.500 στροφές το λεπτό, με την 90% της ροπής διαθέσιμο στις 2.500 - 5.500 στροφές το λεπτό.
Ειδικότερα στην Κίνα, εκτός του LFX των 3.564 cm³ V6, η Cadillac XTS προσφέρεται και με τον κινητήρα LTG, με κυβισμό 1.998 cm³ και turbo. Μάλιστα στην κινεζική αγορά η Cadillac XTS με τον LFX 3.6 λίτρων V6 ονομάζεται XTS 36S, ενώ αυτή με τον LTG 2.0 λίτρων turbo διατίθεται ως XTS 28T. Η παραγωγή στην Κίνα ξεκίνησε το Φεβρουάριο του 2013 στη Σαγκάη, από την κοινοπραξία Shanghai - GM. Εδώ να σημειωθεί ότι οι ξένες αυτοκινητοβιομηχανίες εξαναγκάζονται, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία με μια κινεζική εταιρεία προκειμένου να παράγουν αυτοκίνητα επί κινεζικού εδάφους.